text: Lokal sparekasse leverer det bedste resultat nogensinde
  27 februar 2017 kl. 19.17
  Broager Sparekasse præsenterede mandag et historisk godt årsregnskab.
  De mindre pengeinstitutter klarer sig fortsat fremragende. Broager Sparekasse kunne mandag vise et årsregnskab for 2016, som er det bedste i de 170 år sparekassen har eksisteret.
  Resultatet før skat lyder på et overskud på 20,1 millioner kroner i 2016.
  Med vores flotte årsregnskab glæder vi os over, at vi forventer at kunne udbetale renter til vores garanter på 4 %. Det er en stigning på 33 %, da vi året forinden udbetalte 3 %. Dermed vil garanterne også mærke, at det går godt, fortæller direktør i Broager Sparekasse, Lars Christensen, til Sønderborg NYT.
  Lars Christensen, direktør, Broager Sparekasse: "Når vi gør året op, må vi sige, at vi er meget tilfredse - og vi har bestemt ikke tænkt os at hvile på laurbærrene."
  I 2015 var overskuddet 9,5 millioner kroner, og i 2016 har banken fået flere nye kunder.
  - Med et stigende antal kunder er vi i stand til at kunne bakke op om vores lokalområde. Vi sætter en ære i at bakke op om det område, som vi selv er en aktiv del af, siger direktøren og slutter:
  - Når vi gør året op, må vi sige, at vi er meget tilfredse - og vi har bestemt ikke tænkt os at hvile på laurbærrene.
  